«Кинор гъащIэм хуэдэу, гъащIэр кином хуэдэу»
Аращ ГъуазджэхэмкIэ Кавказ Ищхъэрэ къэрал институтым жэпуэгъуэм и I2-м къыщызэIуаха выставкэм фIащар. Абы щагъэлъэгъуэнущ Урысейм и сурэттех, сурэтыщI икIи журналист Гневашев Игорь и лэжьыгъэ гъэщIэгъуэнхэр.
Гневашев Игорь (I936-20I6 гъгъ.) - Урысейм и журналистхэми кинематографистхэми я Зэгухьэныгъэхэм хэтщ, «Золотой глаз России» саугъэтым и лауреатщ, дуней псом и мастер нэхъыфI дыдэу «Фотоэкспедиция» инджылыз зэгухьэныгъэм къилъыта сурэттеххэм ящыщщ. «Советский экран», «Советский фильм» журналхэм папщIэ абы сурэтхэр илъэс 20-м нэблагъэкIэ трихащ. Апхуэдэу режиссёр цIэрыIуэхэу Бондарчук Сергей, Тарковский Андрей, Рязанов Эльдар, Шукшин Василий, Михалков Никитэ, Гайдай Леонид, Соловьев Сергей, нэгъуэщI куэдми я фильмхэр щытрахым хэлэжьыхьащ. Абы фильмхэм щытриха сурэтхэр иужькIэ гъуэзэджэу къалъытэ.
Гневашевым и лэжьыгъэхэр Прагэ, Кисловодск, Светлогорск, Витебск, Владикавказ, Грознэ, Архангельск, нэгъуэщI щIыпIэ куэдым щагъэлъэгъуащ, цIыхухэм щIэщыгъуэ икIи гъэщIэгъуэн ящыхъуу.
Сурэттехым и щхьэгъусэ Буровэ Людмилэ и фIыщIэщ Игорь триха сурэт мин бжыгъэхэр Налшык щагъэлъэгъуэну Iэмал яIэ зэрыхъуар.
Гъэлъэгъуэныгъэр ГъуазджэхэмкIэ Кавказ Ищхъэрэ къэрал институтым щекIуэкIынущ жэпуэгъуэм и 27 пщIондэ.

ТЕКIУЖЬ Заретэ.
